**Ministru kabineta noteikumu projekta “Noteikumi par sociālo pakalpojumu sniedzēju reģistrēšanu” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Kārtība, kādā sociālo pakalpojumu sniedzējs tiek reģistrēts sociālo pakalpojumu sniedzēju reģistrā un izslēgts no tā” (turpmāk – noteikumu projekts) izstrādāts, pamatojoties uz Saeimā 2017.gada 12.janvārī pieņemto likumu “Grozījumi Sociālo pakalpojumu un sociālās palīdzības likumā”, kas stājās spēkā 2017.gada 9.februārī, ar kuriem precizēts 17.pants, kas ietver deleģējumu Ministru kabinetam (turpmāk - MK) noteikt kritērijus sociālo pakalpojumu sniedzēju (turpmāk – pakalpojumu sniedzējs) reģistrēšanai sociālo pakalpojumu sniedzēju reģistrā, reģistrā iekļaujamo informāciju un reģistrēšanas kārtību, nosacījumus izslēgšanai no reģistra. Vienlaikus Sociālo pakalpojumu un sociālās palīdzības likuma (turpmāk – likums) pārejas noteikumi tika papildināti ar 25.punktu, kas nosaka, ka MK 2008.gada 20.novembra noteikumi Nr.951 “[Kārtība, kādā sociālo pakalpojumu sniedzējs tiek reģistrēts sociālo pakalpojumu sniedzēju reģistrā un izslēgts no tā](https://likumi.lv/ta/id/184208-kartiba-kada-socialo-pakalpojumu-sniedzejs-tiek-registrets-socialo-pakalpojumu-sniedzeju-registra-un-izslegts-no-ta)” (turpmāk - noteikumi Nr.951) ir piemērojami līdz jaunu noteikumu spēkā stāšanās dienai, bet ne ilgāk kā līdz 2017.gada 1.jūlijam.  Ar Ministru kabineta 2012.gada 12.jūnija rīkojumu Nr.264 apstiprinātā “Pasākumu plāna “klusēšanas – piekrišanas” principa ieviešanai un piemērošanai atbildīgo institūciju administratīvajā praksē” (turpmāk- Plāns) 4.sadaļas tabulas “Pasākumi, tiešie darbības rezultāti, atbildīgās institūcijas un nepieciešamais finansējums plāna noteiktā mērķa un rīcības virzienu sasniegšanai” 6.punkts nosaka uzdevumu Labklājības ministrijai (turpmāk-ministrija) ieviest „klusēšanas- piekrišanas” principu sociālo pakalpojumu sniedzēju reģistrācijā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Sociālo pakalpojumu sniedzēju reģistrācijas mērķis ir nodrošināt kvalitatīvu pakalpojumu sniegšanu un klientu, kuri saņem pakalpojumus, drošību.  Noteikumu projekts pamatā saglabā noteikumos Nr.951 noteiktās prasības sociālo pakalpojumu sniedzēju reģistrēšanai Sociālo pakalpojumu sniedzēju reģistrā (turpmāk – reģistrs), vienlaikus iekļaujot dažus jaunus nosacījumus. Piemēram, atbilstoši Plānam un „Uzņēmējdarbības vides uzlabošanas pasākumu plānā 2012.gadam” (apstiprināts ar MK 2012.gada 18.aprīļa rīkojumu Nr.178) noteiktajiem uzdevumiem  [likumā](https://likumi.lv/ta/id/68488-socialo-pakalpojumu-un-socialas-palidzibas-likums) ir veikti grozījumi, lai noteiktu deleģējumu MK noteikt kritērijus sociālo pakalpojumu sniedzēju reģistrēšanai, reģistrā iekļaujamo informāciju un reģistrēšanas kārtību, kā arī nosacījumus izslēgšanai no reģistra. Noteikumu projekta viens no mērķiem ir noteikt arī nosacījumus “klusēšanas – piekrišanas” principa ieviešanai un piemērošanai atbildīgo institūciju administratīvajā praksē.  Noteikumu projektā pakalpojumu sniedzēju reģistrācijas procedūra noteikta, lai tā atbilstu „klusēšanas – piekrišanas” principam, t.i., ja pakalpojumu sniedzējs noteiktajā termiņā nav saņēmis ministrijas atbildi uz pieteikumu, pakalpojumu sniedzējs ir tiesīgs uzsākt pakalpojuma sniegšanu. Jaunā kārtība paredz atteikties no sociālo pakalpojumu sniedzēju reģistrācijas apliecību izsniegšanas. Atbilstoši noteikumu projekta 4.punktam reģistrā pakalpojumu sniedzējs tiks reģistrēts uz pieciem gadiem. Saskaņā ar spēkā esošiem noteikumiem Nr.951, pakalpojumu sniedzējiem nav noteikts pienākums veikt pārreģistrāciju reģistrā, tomēr pārreģistrācija nodrošinās iespēju veikt sociālo pakalpojumu uzraudzību (vismaz dokumentāli), lai gūtu pārliecību vismaz par minimālo prasību izpildi, tai skaitā profesionālu darbinieku nodrošināšanu atbilstoši normatīvajos aktos noteiktajam un atbilstošu telpu nodrošināšanu, kas ir būtisks faktors, lai nodrošinātu klientu aizsardzību un drošību. Ministrijai veicot pakalpojumu sniedzēju uzraudzību klātienē (pamatā uz iesniegumiem, sūdzībām), konstatētas būtiskas izmaiņas pakalpojumu sniedzēja darba organizācijā, par kurām Ministrija netika informēta. Ir virkne reģistrētu pakalpojumu sniedzēju, kas pakalpojumu vairs nesniedz un neplāno to atjaunot, bet nav iesniedzis visus nepieciešamos dokumentus izslēgšanai no reģistra. Sistemātiska uzraudzība ļaus nodrošināt korektu un aktuālu informāciju par sociālā pakalpojuma sniedzēja sniedzamo pakalpojumu.  Noteikumu projekts nosaka pakalpojumu sniedzēja reģistrācijai nepieciešamos dokumentus un procedūru. Lai reģistrētu pakalpojumu sniedzēju, valsts vai pašvaldības iestādes, fiziskas vai juridiskas personas vai filiāles un struktūrvienības vadītājs vai viņa pilnvarota persona sociālo pakalpojumu sniedzēja reģistrēšanai ministrijai iesniedz iesniegumu un dokumentus (9.punkts), kas norādīti iesniegumā, t.i.:   * par sniedzamā pakalpojuma apjomu un saturu (pakalpojuma sniedzēja nolikums, reglaments, saistošie noteikumi u.c.); * organizatorisko struktūru shēmu (ja ir struktūrvienība/filiāle norāda arī pakļautību galvenajai iestādei); * datu aizsardzības kārtību (iekšējie noteikumi, instrukcija utt.); * darba kārtības noteikumus vai dokumentus, kas atspoguļo iestādes darba organizāciju, darbinieku pienākumus u.c.; * telpu plānu kopijas no inventarizācijas lietas un telpu aprakstus, kurā precīzi norādīta katra telpa, kurā paredzēts sniegt sociālo pakalpojumu.   Telpu plāni nepieciešami, jo nereti ministrijas darbinieki pakalpojuma kvalitātes kontroles pārbaudēs konstatē situācijas, kad pakalpojumu sniedzējs ir veicis telpu pārbūvi, nesaskaņojot ar uzraugošām iestādēm un nepaziņojot ministrijai par pakalpojumu sniegšanā veiktajām izmaiņām. Šāda pakalpojumu sniedzēja rīcība apdraud klienta drošību, kas nav pieļaujama.  Jebkuram pakalpojumu sniedzējam uzsākot darbību, jāievēro normatīvie akti par savas darbības reģistrāciju, t.i., telpu atbilstību būvnormatīvos aktos noteiktajām prasībām un ugunsdrošības prasībām, par Pārtikas un veterinārā dienesta atļaujas saņemšanu, ja tiek nodrošināta ēdināšana, par Veselības inspekcijas atzinuma saņemšanu par atbilstību higiēnas prasībām.  Ievērojot labas pārvaldības principu, nepieciešamības gadījumā ministrija pieprasa informāciju, kas ir citu valsts institūciju rīcībā.  Noteikumu projekts nosaka, ja pakalpojumu sniedzējs vai tā struktūrvienība sniedz dažādu veidu pakalpojumus, tos reģistrē kā atsevišķus pakalpojumu sniedzējus (5.punkts). Tāpat noteikumu projekts nosaka, ja pakalpojuma sniedzējam ir vairākas faktiskās pakalpojumu sniegšanas adreses (pakalpojumu sniedzēja struktūrvienības vai filiāles atrodas dažādās vietās), katru pakalpojumu sniegšanas vietu reģistrē kā atsevišķu pakalpojumu sniedzēju (6.punkts). Savukārt sociālā darba pakalpojuma sniedzēji (pašvaldības sociālie dienesti), kuriem ir attālinātie klientu punkti, un kuros tiek nodrošināta klientu pieņemšana, tiek reģistrēti kā sociālā darba pakalpojuma sniedzēji (pašvaldību sociālie dienesti) norādot katra attālinātā klientu punkta adresi (7.punkts).  Ja attiecīgajam sociālā pakalpojuma veidam sociālo pakalpojumu sniegšanas jomu regulējošajos normatīvajos aktos nav noteiktas īpašas prasības, ministrija izvērtē tikai vispārīgās prasības pakalpojumu sniedzēja darbībai (11.punkts).  Noteikumu projekts paredz ministrijai tiesības iegūt nepieciešamās papildus ziņas par pakalpojumu sniedzēju no citām valsts informācijas sistēmām (10.punkts).Tāpat noteikumu projekts paredz, ka ministrija pirms lēmuma pieņemšanas par pakalpojuma sniedzēja reģistrēšanu ir tiesības veikt pārbaudi pie pakalpojuma sniedzēja par tā atbilstību normatīvo aktu prasībām (16.punkts).  Mēneša laikā ministrija pēc visu dokumentu un ziņu saņemšanas pieņem lēmumu par pakalpojumu sniedzēja reģistrēšanu vai par atteikumu reģistrēt pakalpojumu sniedzēju, ja nav ievērotas normatīvajos aktos minētās prasības. Noteikumu projekts nosaka, ka ministrija veic vienu no šādām darbībām (12.punkts):   * pieņem lēmumu par reģistrācijas atlikšanu un rakstiski pieprasa iesniedzējam papildu informāciju vai dokumentus; * pieņem lēmumu par atteikumu reģistrēt pakalpojumu sniedzēju, rakstiski to nosūtot iesniedzējam; * pieņem lēmumu par pakalpojuma sniedzēju reģistrāciju un izdara ierakstu reģistrā.   Ja reģistrētā pakalpojumu sniedzējam mainās situācija, noteikumu projekts nosaka, ka pakalpojumu sniedzēja vadītājam vai pilnvarotai personai 10 darbdienu laikā jāinformē ministrija par darbības apturēšanu, izbeigšanu vai izmaiņām pakalpojumu organizēšanā un sniegšanā, iesniedzot izmaiņas apliecinošus dokumentus. Savukārt ministrija izdara atbilstošas izmaiņas reģistrā.  Ja pakalpojuma sniedzējs ir iesniedzis iesniegumu par pakalpojumu sniegšanas apturēšanu, Ministrija pieņem lēmumu par pakalpojuma sniegšanas apturēšanu uz laiku, kādu norādījis pakalpojumu sniedzējs, bet ne ilgāku par 6 mēnešiem. Savukārt ja saņemts iesniegums par darbības atjaunošanu, ministrija pieņem, veic attiecīgas izmaiņas reģistrā.  Pieņemot lēmumu par pakalpojumu sniedzēja reģistrēšanu, ministrija piešķir pakalpojumu sniedzējam vienu vai vairākus reģistrācijas kodus un izdara ierakstu reģistrā.  Ministrija reģistrēto pakalpojumu sniedzēju sarakstu, kā arī to pakalpojumu sniedzēju sarakstu, kuri ir izslēgti no reģistra, publicē ministrijas mājaslapā http://www.lm.gov.lv/text/1047.  Noteikumu projekts paredz, ka pakalpojumu sniedzējiem, kuri reģistrā reģistrēti līdz 2017.gada 30.jūnijam, līdz 2023.gada 1.janvārim ir pienākums pārreģistrēties reģistrā. Šādā gadījumā pakalpojumu sniedzēja vadītājs vai viņa pilnvarotā persona iesniedz ministrijā noteikumu projektā pārreģistrācijai paredzētos dokumentus. |
| 3. | Projekta izstrādē iesaistītās institūcijas |  |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ministrija, pakalpojumu sniedzēji, kas sniedz likumā noteiktos sociālos pakalpojumus. |
| 2. | Tiesiskā regulējuma ietekme uz tautsaimniecību un administratīvo slogu | Pakalpojumu sniedzējiem projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Administratīvo izmaksu monetārs novērtējums tiek veikts vienam pakalpojumu sniedzējam, ņemot vērā to, ka subjektu skaits, kurām var būt kāds fiskālais risks, ir mainīgs.  Tiek pieņemts, ka informācijas sniegšanas pienākumu izpildi īsteno amatpersona, kuras atalgojums atbilst vidējam 9.mēnešalgu grupas 3.kategorijas darba samaksas apmēram 1228,48 euro. Finanšu līdzekļu apjoms (f), kas atbilst vienas stundas likmei tiek noteikts, dalot dotās amatpersonu grupas mēnešalgas apmēru ar 160 darba stundām (1228,48/160=7,68 euro/h).  Tiek pieņemts, ka atbildīgo un līdzatbildīgo institūciju darbinieku nepieciešamais laika patēriņš (l), lai iestādes saņemtu informāciju no atsevišķo fiskālo risku vadības iestādēm, nodrošinātu informācijas sagatavošanas, apstrādes pienākumus, ir atšķirīgi. Četru gadu laikā tiks pārbaudītas un veikta pārreģistrācija 880 pakalpojumu sniedzējiem:   1. ilgstošas sociālās aprūpes un sociālās rehabilitācijas institūcijas - 1150 stundas; 2. sociālās rehabilitācijas institūcijas - 520 stundas; 3. krīzes centrs - 225 stundas; 4. profesionālās rehabilitācijas institūcija – 30 stundas; 5. patversme – 50 stundas; 6. nakts patversme – 95 stundas; 7. dienas aprūpes centrs - 445 stundas; 8. aprūpe mājās - 490 stundas; 9. grupu dzīvoklis - 95 stundas; 10. pusceļa māja – 30 stundas; 11. specializētās darbnīcas – 45 stundas; 12. sociālā darba pakalpojums – 80 stundas; 13. pašvaldību sociālie dienesti - 640 stundas; 14. sociālā rehabilitācija no prettiesiskām darbībām cietušiem bērniem viņu dzīves vietā - 35 stundas; 15. dienas centrs – 25 stundas; 16. citi sociālie pakalpojumi - 445 stundas.   Tiek pieņemts, ka vienā iestādē ir viens atsevišķs fiskālais risks (kurā var būt vairāki atsevišķi fiskālie riski), kur ir iesaistīta centrālās valsts iestādes un padotības iestādes konkrētā struktūrvienība. Līdz ar to tiek pieņemts, ka uz šo vienu specifisko fiskālo risku ir 1 iesaistīti subjekti (n).  Vidējais administratīvā sloga palielinājums, kas saistīts ar sociālo pakalpojumu sniedzēju, kuri reģistrējušies līdz 2017.gada 30.jūnijam, pārreģistrēšanu sastāda (C = (f x l) x (n x b) ):   1. 7,68 euro/h x 1150h x 1cilv x 1 gadījums=8 832,00 euro 2. 7,68 euro/h x 520h x 1cilv. x 1 gadījums=3 993,60 euro 3. 7,68 euro/h x 225h x 1 cilv x 1 gadījums=1 728,00 euro 4. 7,68 euro/h x 30h x 1cilv x 1 gadījums=230,40 euro 5. 7,68 euro/h x 50h x 1cilv x 1 gadījums=384,00 euro 6. 7,68 euro/h x 95 h x 1cilv x 1 gadījums=729,60 euro 7. 7,68 euro/h x 445h x 1cilv x 1 gadījums=3 417,60 euro 8. 7,68 euro/h x 490h x 1cilv x 1 gadījums=3 763,20 euro 9. 7,68 euro/h x 95h x 1cilv x 1 gadījums=729,60 euro 10. 7,68 euro/h x 30h x 1cilv x 1 gadījums=230,40 euro 11. 7,68 euro/h x 45h x 1cilv x 1 gadījums=345,60 euro 12. 7,68 euro/h x 80h x 1cilv x 1 gadījums=614,40 euro 13. 7,68 euro/h x 640h x 1cilv x 1 gadījums=4 915,20 euro 14. 7,68 euro/h x 35h x 1cilv x 1 gadījums=268,80 euro 15. 7,68 euro/h x 25h x 1cilv x 1 gadījums=192,00 euro 16. 7,68 euro/h x 445h x 1cilv x 1 gadījums=3 417,60 euro   Kopā četros gados administratīvās izmaksas sastāda  33 792,00euro=8 832,00+3 993,60+1 728,00+230,40+384,00+729,60+3 417,60+3 763,20+729,60+230,40+345,60+614,40+4 915,20+268,80+192,00+3 417,60  Kopā gadā administratīvās izmaksas sastāda 8 448,00 euro |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 2017.gada 6.aprīlī Labklājības ministrijas mājas lapā ([http://www.lm.gov.lv/](http://www.lm.gov.lv/text/1789)) ievietots paziņojums par projekta būtību un iedzīvotāji bija aicināti izteikt savu viedokli elektroniski un pa pastu ar termiņu līdz 2017.gada 20.aprīlim. |
| 2. | Sabiedrības līdzdalība projekta izstrādē | No 2017.gada 6.aprīļa Labklājības ministrija nav saņēmusi nevienu ieteikumu vai priekšlikumu. |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, pakalpojumu sniedzēji, kas sniedz [Likumā](http://likumi.lv/ta/id/68488-socialo-pakalpojumu-un-socialas-palidzibas-likums) noteiktos sociālos pakalpojumus. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju veidošanu, kā arī neparedz esošo institūciju funkciju paplašināšanu. |
| 3. | Cita informācija | Nav |

Anotācijas III, IV un V sadaļa – projekts šīs jomas neskar.

Labklājības ministrs J.Reirs

20.04.2017., 16.25

1819

D.Stankēviča

Tālrunis: 67782955

e-pasts: diana.stankevica@lm.gov.lv